Bendt Bendtsen (KF), 1999-04-29:
Når det drejer sig om den modbydelige udnyttelse af kvinder, som der her er tale om, skal der gøres noget.
I al for lang tid har vi lukket øjnene for den systematiske udnyttelse, der finder sted.
Det er uacceptabelt, og der bør gribes yderligere ind.
Vi er enige med SF i, at import af kvinder til prostitution skal være strafbar.
Det har tidligere været fremhævet fra regeringens side, at det allerede er kriminaliseret via bestemmelsen om rufferi.
Ikke desto mindre vil en direkte kriminalisering bedre underbygge, at vi faktisk tager problemerne alvorligt.
Vi vil ikke acceptere denne handel med udenlandske kvinder.
SF ønsker nu en særlov på dette område.
Det er en holdning, som vi ikke vil skose SF for, men indenrigsministeren har allerede skriftligt til Retsudvalget oplyst, at der efter en konkret vurdering kan meddeles visum til indrejse og ophold til udenlandske prostituerede i forbindelse med vidneforklaring mod eventuelle bagmænd.
Man har ligeledes efter en konkret vurdering mulighed for at forlænge et visum med op til 3 måneder, hvis det antages at være af væsentlig betydning for efterforskningen.
Hertil kommer, at ministeren også har svaret, at der undtagelsesvis i efterforskningsøjemed under en langvarig optrevling af en sag kan meddeles midlertidig opholdstilladelse efter udlændingelovens § 9, indtil den pågældendes medvirken under straffesagens behandling ikke længere er nødvendig.
Er der også tale om en velbegrundet frygt for forfølgelse, har asylmyndighederne mulighed for at meddele asyl efter udlændingeloven.
Det vil altså sige, at såfremt der, som SF fremdrager, er frygt for vedkommende i hendes hjemland, så åbner udlændingeloven nogle muligheder. Fra konservativ side mener vi, at kosovoflygtningene havde behov for en nødlov.
I dette tilfælde mener vi, at vi bør bruge den gældende udlændingelov, som kan give nogle af de muligheder, som SF peger på.
Men vi mener altså også, at der kan være noget helt retssikkerhedsmæssigt betænkeligt ved, at udlændinge, der opholder sig ulovligt i Danmark, efterhånden kan få en opholdstilladelse, blot de vidner mod bagmændene.
Det er et problem, hvis de får noget for at vidne, og det kan måske medføre nogle forklaringer, som ikke kan bruges til ret meget i en retssal.
Men det er et interessant område, SF bevæger sig ind på, og det kunne da være, man skulle se, om der var andre steder i straffelovens verden, man kunne bruge det her.
Med hele problemstillingen omkring de udenlandske prostituerede erkender vi fra konservativ side, at vi har et problem.
Vi er enige med forslagsstillerne i, at vi skal have en særskilt kriminalisering af import af kvinder til prostitution, men vi kan ikke støtte forslaget om en 5-årig arbejds- og opholdstilladelse.
Vi vil i det kommende arbejde være meget åbne over for mulige løsninger af det her problem.
Jeg mener ikke, at SF's forslag løser problemet, og jeg vil gerne opfordre til, at Folketingets partier i forbindelse med de kommende satspuljeforhandlinger kan blive enige om at finde nogle midler til det her område, så vi kan hjælpe de kvinder, der er bragt ud i de her problemer.
Om SF's forslag vil betyde, at Danmark vil blive et mere attraktivt sted for udlændinge at tage hen for at opnå en permanent opholdstilladelse, skal jeg lade være usagt.
Det kan være svært at svare på.
Men generelt må jeg sige, at vi ikke kan støtte forslaget.